《台城路 潮县神潜宫遗址是辽时妃嫔从猎处》
清代·叶绍本

斜阳一片平芜冷，苔花难寻古瓦。蚂蚁坟空，鸳鸯淀废，留得当年构架。

绣帘谁挂。只败苇枯荷，吟蛩噤哑。几棱闲田，龙鸾耕出宝钗也。

霓旌记从万乘，想红妆千队，雕鞍齐跨。台畔呼鹰，草间射虎，多少青娥姹娅。

沧桑事假。早梦醒铜驼，露盘悲咤。老树犹存，但痒揩病马。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。